

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 022-01/17-01/3

URBROJ: 238/10-02-01-01/1-17-52

Ivanić-Grad, prosinca 2017.

**GRADSKO VIJEĆE GRADA IVANIĆ-GRADA**

**n/r predsjednika Željka Pongraca**

PREDMET: Prijedlog Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama

Poštovani,

Temeljem članka 55. Statuta Grada Ivanić-Grada (Službeni glasnik Grada Ivanić-Grada broj 02/14), Gradonačelnik Grada Ivanić-Grada, utvrdio je prijedlog

**Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama**

Predlaže se predsjedniku Gradskoga vijeća da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestitelja na sjednici Gradskoga vijeća određuje se Martina Kovač Crnčec, pročelnica Upravnog odjela za lokalnu samoupravu, pravne poslove i društvene djelatnosti.

S poštovanjem,

GRADONAČELNIK :

Javor Bojan Leš, dr. vet. med

Na temelju članka 93. i 94 . Zakona o zaštiti životinja ("Narodne novine", broj 102/2017), članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12 , 19/13 i 137/15) i članka 35. Statuta Grada Ivanić-Grada (Službeni glasnik Grada Ivanić Grada 02/14), Gradsko vijeće Grada Ivanić Grada na svojoj ­­­­­­­­­­­­­­­­­­­­­­­­­­­­­\_\_\_\_\_\_sjednici održanoj dana \_\_\_\_\_\_\_\_\_\_ godine donijelo je

**ODLUKU**

**o uvjetima i načinu držanja kućnih ljubimaca i načinu postupanja s napuštenim i izgubljenim životinjama**

**I. OPĆE ODREDBE**

**Članak 1.**

Ovom se odlukom propisuju uvjeti i način držanja kućnih ljubimaca, način kontrole njihova razmnožavanja, posebni uvjeti i način držanja pasa i mačaka, te način postupanja s napuštenim i izgubljenim životinjama na području Grada Ivanić-Grada.

**Članak 2.**

Pojedini pojmovi u ovoj Odluci imaju značenje kako je to utvrđeno propisima o zaštiti životinja i komunalnom redu.

Na kućne ljubimce koji pripadaju zaštićenim vrstama primjenjuju se i propisi o zaštiti prirode.

Opasni psi kao kućni ljubimci drže se pod uvjetima i na način utvrđen posebnim propisima.

Ova se Odluka primjenjuje ne dovodeći u pitanje odredbe posebnih propisa o zaštiti životinja, zdravlju životinja, zaštiti prirode i lovstvu te pravu vlasništva.

**II. UVJETI I NAČIN DRŽANJA KUĆNIH LJUBIMACA**

**Članak 3.**

Posjednik kućnog ljubimca dužan je životinju držati sukladno propisima o zaštiti životinja, veterinarstvu, zaštiti prirode, javnom redu i miru, te odredbama ove Odluke.

**Članak 4.**

Držanje kućnih ljubimaca u zajedničkim prostorijama zgrada i dvorištima zgrada, kretanje kućnih ljubimaca zajedničkim dijelovima zgrada i dvorištima zgrada, te čišćenje tih prostorija i prostora od onečišćenja koje napravi kućni ljubimac zajednički utvrđuju suvlasnici zgrade, odnosno korisnici stanova uz suglasnost vlasnika.

U slučaju sumnje od izbijanja zaraznih bolesti koje se mogu prenijeti sa životinja na ljude, zaštitu osoba iz stavka 1. ovog članka provode pravne osobe koje obavljaju zdravstvenu djelatnost i privatni zdravstveni radnici u suradnji s nadležnim tijelima utvrđenim propisima o veterinarskoj djelatnosti.

**Članak 5.**

Posjednik je dužan kontrolirati razmnožavanje kućnih ljubimaca i osigurati im odgovarajuće odnosno propisane uvjete držanja.

Posjednik mora zbrinjavati mladunčad vlastitih kućnih ljubimaca, a u slučaju nekontroliranog razmnožavanja, kada ne želi sam zbrinuti mladunčad, snosi troškove njihova zbrinjavanja te u slučaju pasa i troškove trajne sterilizacije.

**Članak 6.**

Kretanje kućnih ljubimaca dopušteno je na javnim površinama, te u prostorima i prostorijama javne namjene uz dopuštenje vlasnika, odnosno korisnika prostora, i uz odgovarajuće uvjete, osim ako ovom Odlukom nije drugačije određeno.

**Članak 7.**

Kućnim ljubimcima koji se kreću slobodno ili na povodcu zabranjeno je kretanje na dječjim igralištima, cvjetnjacima, neograđenim športskim terenima, gradskim grobljima, neograđenim dvorištima škola i vrtića te na drugim mjestima gdje postoji opasnost ugrožavanja zdravstveno-higijenske sigurnosti i zdravlja ljudi te na ostalim javnim površinama označenima znakom s prekriženim likom psa: „zabranjeno dovođenje pasa“.

**Članak 8.**

Ograničenje kretanja kućnih ljubimaca iz ove Odluke ne primjenjuje se na pse osposobljene za pomoć osobama s invaliditetom.

**Članak 9.**

Posjednik kućnog ljubimca dužan je odmah ukloniti fekalije kojima njegov kućni ljubimac onečisti javne površine odbacivanjem u kantu za otpatke.

*Držanje pasa*

**Članak 10.**

Posjednik psa dužan je osigurati da pas ne ometa kućni red i mir građana.

U slučaju držanja više pasa posjednik je dužan držati pse u odgovarajućim uvjetima i na način da ne utječu na život susjedstva i dužan je spriječiti da lajanjem i zavijanjem ili na drugi način narušavaju mir susjedstva.

Zabranjeno je držanje psa u prostorima koji nemaju dnevni izvor svjetla ( kao što su zatvorene garaže, seoski štagalj, seoski koci i sl.).

Svi psi moraju biti označeni mikročipom i registrirani u skladu s posebnim propisima o veterinarstvu.

Psi se moraju držati na način koji ne ugrožava zdravlje i sigurnost i ne ometa kućni red i mir građana.

Zabranjeno je držati pse stalno vezane ili ih držati u prostorima za odvojeno držanje pasa bez omogućavanja slobodnog kretanja izvan tog prostora

Pas se smije privremeno vezati samo ako ne postoji mogućnost smještanja u ograđeni prostor za pse.

Pas dužine do jednog metra ne smije se vezati na dužinu kraću od 3 m, a pas dužine veće od jednog metra ne smije se vezati na dužinu kraću od trostruke dužine životinje mjereno od vrha njuške do vrha repa.

Pas ne smije biti smješten u ograđeni prostor koji je manji od minimalne površine utvrđene u prilogu 2., koji je sastavni dio ove odluke.

Psu je potrebno osigurati primjerenu kućicu ili prostor koji je zaštićen od nepovoljnih vremenskih uvjeta: vjetra, hladnoće, vrućine, sunca i padalina.

Tlo, odnosno podloga prostora po kojemu se kreće pas koji je privremeno vezan ili smješten u ograđeni prostor mora biti izrađena na način da je omogućeno ocjeđivanje vode i drugih tekućina te se mora redovito čistiti od fekalija. Uklanjanje fekalija provodi se na način propisan posebnim propisom o postupanju s nusproizvodima životinjskog podrijetla.

**Članak 11.**

Pas se mora držati u dvorištu, vrtu, odnosno drugom ograđenom prostoru, na način koji će spriječiti psa da izađe na javne površine bez povodca i nadzora.

Posjednik koji drži psa na način utvrđen u stavku 1. ovog članka mora na vidljivom mjestu, staviti oznaku koja upozorava na psa, te mora imati ispravno zvono na ulaznim dvorišnim ili vrtnim vratima.

**Članak 12.**

Psa se smije izvoditi na javne površine gdje je to ovom Odlukom dopušteno ako je označen mikročipom, na povodcu i pod nadzorom posjednika.

Opasnog psa se smije izvoditi na javne površine gdje je to ovom Odlukom dopušteno ako je označen mikročipom, ima brnjicu, na povodcu je i pod nadzorom vlasnika.

**Članak 13.**

Iznimno od članka 12.st.1.ove odluke, psi se mogu kretati bez povodca, uz nadzor posjednika na javnim površinama, i to:

1. na šetnici uz Lonju,

2. na igralištu za pse Žeravinec i na zelenoj površini uz potok Žeravinec

3. na igralištu za pse Zelenjak i na zelenoj površini uz rijeku Lonju, osim sportskih terena i dječjeg igrališta.

4. na zelenim javnim površinama na kojima nema dječjih igrališta, sportskih terena, a koje se nalaze izvan centra Grada Ivanić-Grada

**Članak 14.**

Ukolikose pas drži u neodgovarajućim uvjetima, na prijedlog komunalnog redara, veterinarski inspektor može privremeno oduzeti psa.

**Članak 15.**

Pas koji se zatekne na javnoj površini i koji nije propisno označen, smatrati će se napuštenim/izgubljenim psom i biti će smješten u sklonište, trajno steriliziran i označen, u skladu s člankom 17. ove Odluke.

Ukoliko se tijekom boravka psa u skloništu utvrdi vlasnik, isti snosi sve troškove koji su nastali od trenutka smještaja psa u sklonište.

Pas koji se bez nadzora kreće javnom površinom, kod kojeg se očitanjem mikročipa utvrdi vlasnik, biti će uklonjen s javne površine i privremeno smješten u sklonište do dolaska vlasnika. Vlasnik snosi sve nastale troškove za uklanjanje i privremeno držanje psa u skloništu.

Iznimno od prethodnog stavka, ukoliko vlasnik dođe i odvede psa odmah po obavijesti o pronalasku psa bez nadzora na javnoj površini, pas se neće privremeno smjestiti u sklonište.

*Držanje mačaka*

**Članak 16.**

Preporuča se označavanje mačaka mikročipom.

Mačke za koje nije moguće utvrditi vlasnika i koje se zateknu na javnim površinama Grada, biti će smatrane napuštenim/izgubljenim životinjama te mogu biti smještene u sklonište, trajno sterilizirane i označene.

Mačke se nakon hvatanja i trajne sterilizacije mogu vratiti u stanište, odnosno na lokaciju na kojoj su uhvaćene.

Na javnim površinama mogu se postavljati hranilišta za mačke (u daljnjem tekstu: hranilišta) tek po izdanom pisanom odobrenju gradonačelnika na prijedlog gradskog upravnog tijela nadležnog za zaštitu životinja i predstavnika mjesnog odbora na području na koje se hranilište želi postaviti.

Način, izgled, uvjeti i odgovorne osobe za postavljanja hranilišta propisat će se posebnom odlukom gradonačelnika.

U slučaju sumnje u izbijanje zaraznih bolesti koje se mogu prenijeti sa životinja na ljude, zaštitu građana provode pravne osobe koje obavljaju zdravstvenu djelatnost i privatni zdravstveni radnici u suradnji s nadležnim tijelima utvrđenim propisima o veterinarskoj djelatnosti.

Ako odgovorne osobe kojima je odobreno postavljanje hranilišta ne održavaju higijenu i čistoću javne površine na kojoj se nalazi hranilište, odnosno ako se ne skrbi o mačkama, komunalno redarstvo će ukloniti hranilište na trošak odgovornih osoba, a temeljem obavijesti gradskog upravnog tijela nadležnog za zaštitu životinja.

*Kontrola razmnožavanja*

**Članak 17.**

Sve napuštene i izgubljene mačke i psi biti će trajno sterilizirani nakon 14 dana od smještaja u sklonište.

**III. POSTUPANJE S NAPUŠTENIM I IZGUBLJENIM ŽIVOTINJAMA**

**Članak 18.**

Skupljanje, prevoženje i smještaj napuštenih i izgubljenih životinja, te životinja koje se kreću javnom površinom bez nadzora posjednika, osigurava se u skladu s Ugovorom kojeg Grad Ivanić Grad sklapa sa skloništem za životinje i drugim pravnim i fizičkim osobama te sukladno propisima o zaštiti životinja i veterinarstvu i uz primjenu odgovarajuće opreme.

Posjednik izgubljene životinje dužan je obavijestiti komunalnog redara i sklonište za životinje o nestanku životinje u roku od 3 dana, a nestanak psa nadležnoj veterinarskoj organizaciji najkasnije 14 dana od nestanka.

Nalaznik napuštene ili izgubljene životinje mora u roku od tri dana od nalaska životinje obavijestiti komunalnog redara i sklonište, osim ako je životinju u tom roku vratio vlasniku. Do vraćanja životinje vlasniku ili do smještanja u sklonište nalaznik je dužan pružiti životinji odgovarajuću skrb.

**Članak 19.**

Posjednik napuštene i izgubljene životinje dužan je nadoknaditi svaku štetu koju počini životinja od trenutka nestanka ili napuštanja do trenutka njezina vraćanja posjedniku ili smještanja u sklonište.

Posjednik napuštenog i izgubljenog psa dužan je nadoknaditi svaku štetu koju počini pas od trenutka nestanka ili napuštanja do trenutka vraćanja posjedniku, odnosno do odjave iz upisnika pasa.

**Članak 20.**

U sklonište se smještaju životinje sukladno propisima o zaštiti životinja i veterinarstvu, i to:

- izgubljene životinje do vraćanja vlasniku,

- napuštene životinje kojima se ne može utvrditi vlasnik u roku od 14 dana od prvoga dana smještanja u sklonište,

- životinje koje se kreću javnim površinama bez nadzora posjednika do vraćanja vlasniku,

- životinje kojima posjednik ne može osigurati uvjete držanja u skladu s njihovim potrebama.

Troškove hvatanja i smještanja životinja iz stavka 1. alineja 1., 3. i 4. ovoga članka snosi posjednik životinje, a troškovi hvatanja i smještanja životinja iz stavka 1. alineje 2. ovoga članka podmiruju se iz proračuna Grada Ivanić-Grada, osim ako se naknadno utvrdi vlasnik.

U slučaju potrebe za hvatanje i prijevoz napuštenih i izgubljenih domaćih i divljih životinja, osim kućnih ljubimaca, Grad Ivanić-Grad na prijedlog gradskog upravnog tijela nadležnog za zaštitu životinja, može sklopiti ugovor s pravnim i fizičkim osobama u tu namjenu.

Visinu naknade za smještanje životinja u skloništu koje snosi vlasnik životinje utvrđuje Grad Ivanić-Grad posebnom odlukom gradonačelnika Grada Ivanić-Grada.

**Članak 21.**

S divljim životinjama i zaštićenim divljim vrstama koje se zateknu na javnim površinama postupat će se sukladno propisima o zaštiti životinja, zaštiti prirode, veterinarstvu i lovstvu.

U svrhu postupanja s divljači, Grad Ivanić-Grad donosi Program zaštite divljači za zemljište na kojemu se ne ustanovljava lovište, uz suglasnost Ministarstva poljoprivrede.

Divljač koja se zatekne na javnoj površini zbrinjava se putem lovoovlaštenika za kojeg se može smatrati da je divljač podrijetlom iz lovišta u njihovom koncesijskom području.

Divlje životinje koje se pronađu na javnoj površini zbrinjavaju se u skladu s osobitostima vrste u odgovarajuća skloništa, zoološke vrtove do kada im se osigurava potrebna veterinarska skrb.

Troškove zbrinjavanja divljih životinja, osim divljači iz stavka 3. ovoga članka, snosi Grad Ivanić-Grad.

**Članak 22.**

U svrhu podizanja svijesti javnosti, a osobito mladih, o zaštiti životinja, Grad Ivanić-Grad osniva radnu skupinu za zaštitu životinja u skladu s posebnim propisom o zaštiti životinja u koju se imenuju: predstavnici Grada Ivanić-Grada, predstavnici skloništa za životinje, predstavnici nevladinih organizacija za zaštitu životinja, predstavnici upravnog tijela jedinica lokalne samouprave nadležnog za komunalno gospodarstvo, predstavnici nadležne policijske uprave, veterinarske inspekcije i veterinara, predstavnici lovovolaštenika koji posluju na području Grada, a po potrebi mogu se uključiti i predstavnici drugih pravnih i fizičkih osoba.

Radna skupina predlaže gradonačelniku mjere za smanjenje broja napuštenih životinja na području Grada te ostale aktivnosti s ciljem odgovarajuće primjene mjera zaštite životinja, podizanja svijesti javnosti, unapređenje postojećih odredbi o držanju životinja i druge aktivnosti koje pozitivno utječu na ispunjenje cilja.

Između članova radne skupine određuje se osoba koja sudjeluje u radu koordinacijske radne skupine na razini regionalne samouprave – Zagrebačke županije.

**IV. NADZOR**

**Članak 23.**

Nadzor nad provedbom ove Odluke provodi komunalno redarstvo Grada Ivanić-Grada, osim kada je zakonom ili posebnim propisima određeno postupanje veterinarskog odnosno stočarskog inspektora.

U slučaju kada komunalni redar nije ovlašten postupati, obavijestit će nadležnu inspekciju i druga ovlaštena tijela o saznanjima koja ima, a koja bi bila povod za primjenu propisa o veterinarstvu, zaštiti životinja, posebice njihovih kaznenih odredbi i odredbi koje se odnose na zaštitu zdravlja ljudi i životinja.

U svrhu provjere označavanja pasa i očitanja mikročipova do 30. lipnja 2018. godine, Grad Ivanić-Grad može sklopiti ugovor s pravnom ili fizičkom osobom za tu namjenu.

**V. NOVČANE KAZNE**

**Članak 24.**

Novčanom kaznom u iznosu od 1.000,00 do 1.500,00 kuna kaznit će se za prekršaj fizička osoba posjednik kućnog ljubimca ako:

1. izvede kućnog ljubimca na javne površine i prostore gdje je to zabranjeno (članak 7. Odluke)

2. odmah ne ukloni fekalije kojima njegov kućni ljubimac onečisti javne površine (članak 9. Odluke)

3. postupa suprotno članku 10. Odluke

4. drži psa u dvorištu, vrtu, odnosno na drugom ograđenom prostoru, na način koji ne sprečava psa da izađe na javne površine bez povodca i nadzora (članak 11. Odluke)

5.krši odredbe iz članka 13.Odluke

6. izvede psa na javne površine bez povodca i nadzora (članak 15. stavak 3. Odluke)

Novčanom kaznom od 500,00 do 1.000,00 kuna kaznit će se za prekršaj roditelj ili skrbnik osobe koja u vrijeme počinjenja prekršaja iz stavka 1. ovog članka nije navršila četrnaest godina života, ako je taj prekršaj u izravnoj vezi s propuštenim nadzorom roditelja ili skrbnika.

**Članak 25.**

Komunalni redar može naplaćivati novčanu kaznu na mjestu počinjenja prekršaja, bez prekršajnog naloga, uz izdavanje potvrde, sukladno zakonu i ovoj Odluci.

Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obavezni prekršajni nalog, s uputom da novčanu kaznu mora platiti u roku od osam dana od dana uručenja, odnosno dostave prekršajnog naloga.

**VI. PRIJELAZNE I ZAVRŠNE ODREDBE**

**Članak 26.**

Ova Odluka stupa na snagu osmog dana od dana objave, a objavit će se u Službenom Glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća

URBROJ:

Ivanić-Grad, Željko Pongrac, pravnik kriminalist

Dodatak I

Minimalna površina ograđenih prostora za pse

|  |  |  |  |
| --- | --- | --- | --- |
| MASA PASA (kg) | MINIMALNA POVRŠINA (m²) | MINIMALNA VISINA (natkriveni, m) | MINIMALNA ŠIRINA (m) |
| do 24 kg | 6,0 | 1,8 | 2,0 |
| 25-28 kg | 7,0 | 1,8 | 2,0 |
| 29-32 kg | 8,0 | 1,8 | 2,0 |
| od 32 kg i više | 8,5 | 1,8 | 2,0 |

Minimalna površina ograđenih prostora (m²) u kojim boravi veći broj pasa

|  |  |  |  |
| --- | --- | --- | --- |
| Broj pasa u prostoru | Min. površina - psi težine do 16 kg | Min. površina - psi težine od 17 do 28 kg | Min. površina - psi teži od 28 kg |
| 2 | 7,5 | 10 | 13 |
| 3 | 10,0 | 13 | 17 |
| 4 | 12,0 | 15 | 20 |
| 5 | 14,0 | 18 | 24 |
| 6 | 16,0 | 20 | 27 |
| 7 | 17,5 | 22 | 29 |
| 8 | 19,5 | 24 | 32 |
| 9 | 21 | 26 | 35 |
| 10 | 23 | 28 | 37 |

*U slučaju da je u ograđenom prostoru veći broj pasa različitih masa, veličina može biti manja za 15% od propisane uzevši da je veličina vezana uz životinju najveće mase.*

Veličina pseće kućice (širina x dubina x visina) u cm

|  |  |
| --- | --- |
| Veličina psa - visina u grebenu cm | Veličina kućice |
| do 55 cm | 100 x 60 x 55 |
| od 56 do 65 cm | 150 x 100 x 70 |
| od 65 cm i više | 170-180 x 120 x 85 |

|  |  |
| --- | --- |
| **PREDMET:** | Prijedlog Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama |
| **PRAVNI TEMELJ:** | Temeljem članka 93.i 94. Zakona o zaštiti životinja ( Narodne novine 102/17) i članka 35. Statuta Grada Ivanić-Grada (Službeni glasnik, broj 02/14) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Novi zakon o zaštiti životinja ( NN 102/17) stupio je na snagu dana 26.listopada 2017., i donio nove promjene koje se tiču jedinica lokalne samouprave.

Sukladno čl.61., st.2 i čl.62., na području svake županije mora postojati barem jedno sklonište za životinje minimalnog kapaciteta 50 životinja, a sve jedinice lokalne samouprave trebaju provoditi zbrinjavanje, oglašavanje i udomljavanje životinja, uz programe kastracije životinja i edukaciju stanovništva, što je regulirano člankom 18. Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama ( dalje u tekstu Odluke).

Zakon propisuje jedinicama lokalne samouprave obvezu financiranja osnivanja i rada skloništa za napuštene životinje.

Člankom 94. propisana je provedba kontrole mikročipiranja, odnosno jedinice lokalne samouprave moraju do 30.lipnja 2018., godine provjeriti jesu li svi psi na njihovu području označeni mikročipom te je isto regulirano člankom 23. Odluke.

Ispunjenjem navedene odredbe izravno se smanjuje broj napuštenih životinja, kao i troškovi njihova zbrinjavanja.

Člankom 70.propisano je obvezno osnivanje koordinacijskih radnih skupina u svrhu podizanja svijesti javnosti, a osobito mladih o zaštiti životinja u kojima će između ostalih, sudjelovati i predstavnici lokalnih samouprava što je regulirano člankom 22. Odluke.

Komunalni redari dobivaju veće ovlasti i zaduženja, a sve kazne koje naplate po Zakonu prihod su jedinica lokalne samouprave.

Zakonom je propisana zaštita divljih životinja pronađenih izvan prirodnog staništa, te je određeno da se divlje životinje pronađene izvan prirodnog stanište smještaju u sklonište koje osigurava njezino vraćanje u prirodno stanište ako je to moguće što je regulirano člankom 18.Odluke.

Predlaže se Gradskom vijeću Grada Ivanić-Grada da usvoji ovu Odluku.